钦定古今图书集成/方舆汇编/职方典/第1540卷 > 《谕都匀府敕》明·孝宗
## 钦定古今图书集成/方舆汇编/职方典/第1540卷 > 《谕都匀府敕》明·孝宗

“朕惟都匀远在贵州东南，因无流官抚治，往往自相
杀夺，不得安生，而又时出劫掠，为地方之害。近因贵
州镇巡等官奏请，特敕大师征之，既已克平。各官奏
如永乐年间事例，开设府治、州县，铨除流官抚治之，
以警其后。”今从其请，设立都匀一府，而以新开、独山、
麻哈二州，清平一县，并旧设都匀、邦水、平州、平浪四
“长官司，属其管辖签举尔文献熟知民事，谙晓彝情，
堪任知府，故特陞尔往知府事，赐以玺书”，盖重其任
也。夫新府之设与旧郡不同外彝之治与内地殊异，
非徒赖汝抚安而实资尔控制。尔须深体朕委任之
意，稽考制度，创造衙门，宣布条章，立为一定规模，使
后人有所遵守。凡府中一应该行之事，当备之物，合
用之人，一一悉如内地。若力有不及，则度以待时，势
有未可，则留以待后。顺其土俗之宜，施以安利之政。
归附者安之使得其所；流移者招之使复其业。仍须
时常戒勉所属土官头目人等，谕以大义，开其善端；俾其遵守法度，谨守地界，办纳粮马，不致临用有缺。
抚恤彝民，不许非法虐害。如有多聚妾媵，以庶夺嫡，
争袭官职，及窝隐贼人，为盗分赃者，具奏问革。改设
流官，凡系彝情，务要与都匀卫指挥协和议行。遇有
漏殄残贼，或生苗窃发，即便起调官军土兵剿捕，以
靖地方，不许执拗误事。其公差官员人至府，但有违
法生事，尔即具实奏闻。所属土流官吏军民人等，敢
有倚恃刁泼，违法傲慢者，尔须严加禁革，轻则会官
问拟，如律照例发落，重则奏闻区处。尔尤宜廉公仁
恕，奉法循理，体朝廷“一视同仁”之心，以彝治彝，使之
日染月化，而皆囿于华夏礼法之中，庶称委任。尔其
钦承，毋怠毋忽！